Tην παρέμβαση της Εισαγγελίας του Αρείου Πάγου προκάλεσε η απόφαση του Μεικτού Ορκωτού Εφετείου της Λαμίας για την αποφυλάκιση του Επαμεινώνδα Κορκονέα στην υπόθεση της δολοφονίας του 15χρονου Αλέξανδρου Γρηγορόπουλου.

Η ποινή κάθειρξης των 13 χρόνων που του επιβλήθηκε είχε σαν αποτέλεσμα την αποφυλάκισή του, καθώς είχε εκτίσει την ποινή του.

Η Εισαγγελία του Αρείου Πάγου ζήτησε από το Μεικτό Ορκωτό Εφετείο της Λαμίας να διαβιβαστεί αντίγραφο της απόφασης, μόλις αυτή καθαρογραφεί, προκειμένου από τη μελέτη του σχετικού υλικού να αποφασιστεί αν θα πρέπει να ασκηθεί αναίρεση από τον Άρειο Πάγο.

Σε μια τέτοια περίπτωση, η δίκη θα επαναληφθεί μέσα στο νομικό πλαίσιο που θα καθορίζει η αναιρετική απόφαση.

Για εισαγγελική παρέμβαση-«δικαίωση» κάνουν λόγο οι συνήγοροι πολιτικής αγωγής, Νίκος Κωνσταντόπουλος και Ζωή Κωνσταντοπούλου.

naftemporiki.gr